The Big Lebowski

**The Big Lebowski** (euskaraz *Lebowski Handia*) 1998. urtean Coen anaiek idatzi, zuzendu eta ekoiztu zuten estatubatuar umorezko filma bat da.

Bertan Jeff Bridges, John Goodman, Julianne Moore eta Steve Buscemi aktoreek pertsonaia nagusiak antzezten dituzte, eta horiez gain Seymour Hoffman, David Huddleston, Tara Reid eta John Turturro aktoreak ere agertzen dira. Bestalde, filmaren narratzailea *Stranger* izeneko cowboy baten ahotsa da, Sam Elliott aktoreak ipinita.

Bere garaian zinemetan proiektatu zenean ez zuen beste munduko harrerarik jaso baina denbora igaro ahala kultuzko film alternatiboa bilakatu zen. Gaur egun jarraitzaile ugari ditu, eta zientoka aldiz ikusi duten ikusleak ere badaude.

## Argumentua 
Filma 1990eko hamarkadaren hasieran eta Golkoko Gerra puri-purian dagoenean Los Angeles hirian girotuta dago, protagonista nagusia Jeffrey Lebowski, ezizenez *The Dude* ("Tipoa"), adin ertaineko gizon bat delarik (Jeff Bridges). Honek bi adiskide ditu: Walter Sobchak, poloniar jatorriko Vietnamgo Gerrako beteranoa eta bere emazteohiaren eraginez katolizismotik juradismora aldatua (John Goodman), eta Donny (Steve Buscemi). Hiruak elkarren artean zeharo ezberdinak dira baina zaletasun batek batzen ditu: bolo jokoa.

Gaur batez Lebowski supermerkatutik etxera itzuli eta bertan bere zain dauden bi kankailu topatzen ditu. Bere ustezko emaztea den Bunnyk Jackie Treehorn izeneko gizon batekin duen zorra kitatzeko eskatuko diote. Woo izeneko kankailu hauetako bat *The Duderen* alfonbran txixa egingo du. *The Dudek* beste norbaitekin nahastu dutela azaltzen die, bera ez baita aberts bat, izenez beharrean bere *The Dude* ezizenez deitu ohi duten eta kolpe zorrik jotzen ez duen alfer bat baizik.

Kankailuak amorraturik nahastu egin direla ohartu eta etxetik hanka egingo dute, bidebatez *The Dude* gizarajoaren alfobra zisko eginda utzi dutelarik.

Behin filmaren hasierako izenburuak amaitu ostean Lebowski *The Dude*, Walter eta Donny bololeku batean jokoan agertzen dira. Lebowskik jazotakoa azaltzen die eta Walterrek gertaera edo eraso hori bertan behera ez uzteko burua berotzen dio, hortaz *The Dude* berarekin nahastu duten Jeffrey Lebowski edo Lebowski Handia izeneko beste gizona bisitatzera joaten da. Azken hau enpresa munduan arrakasta eduki eta gaur egun gurpildun eserleku batean dagoen agure aberats bat da. Hau sekulako etxalde batean bizi da, zurikerian ibiltzea gustukoa duen bere morroi Brandt (The Simpsons marrazki bizidunetako Smithers morroiaren antzekoa) eta emazte Bunny ederrarekin.

*The Dudek* Lebowskiri suntsitutako bere alfonbrarengatik diruordain bat eskatzen dio, Lebowskik ezezkoa eman eta gainera *The Dude* langabezian dagoelako alfer mailara gutxietxi egingo du. *The Dudek* alde egingo du, halere ez aurretik etxalde hartako alfonbra bat hautatu eta eraman gabe. Joan aurretik Bunny emaztea eta bere lagun nihilista ezagutuko ditu. Honela filmaren argudioa nahas-mahas batean bilakatuz joango da...

## Aktoreak 
* Jeff Bridges: Jeff Lebowski *The Dude* ("Tipoa")
* John Goodman: Walter Sobchak
* Julianne Moore: Maude Lebowski
* Steve Buscemi: Donny
* David Huddleston: Jeffrey Lebowski (Lebowski Handia)
* Philip Seymour Hoffman: Brandt
* Tara Reid: Bunny Lebowski
* John Turturro: Jesus Quintana
* Peter Stormare: Karl Hungus
* Sam Elliott: Stranger ("Kanpotarra")
* Ben Gazzara: Jackie Treehorn
* David Thewlis: Knox Harrington
* Jon Polito: Da Fino
* Jack Kehler: Marty
* Jimmie Dale Gilmore: Smokey
* Aimee Mann: Nihilista, Franzen neskalaguna
* Dom Irrera: Tony, txoferra
* Flea: Nihilista

## Kanpo estekak 
* *The Big Lebowski* filmaren IMDBko fitxa ikusgai